3 गोलियां लगीं…छाती पर बम फटा, अतीक के गुर्गों से अकेले भिड़ गए 26 साल के राघवेंद्र
Umesh Pal Murder Case - Constable Raghvendra Singh Brother Speaks About Incident. उमेश पाल हत्याकांड में जान गंवाने वाले गनर राघवेंद्र सिंह के भाई ज्ञानेंद्र सिंह का। वो परिवार जो घर के बड़े बेटे की शादी की तैयारी में जुटा था
"मेरे भाई ने उमेश पाल के आगे आकर गोली खाई। उन्हें 3 गोली उसी टाइम लग गई थीं। 1 पैर में, 2 पेट में। इसके बाद उमेश जब गली में भागे, तो उनको बचाने के लिए भइया गली की तरफ दौड़े। वह उमेश के करीब पहुंचे ही थे कि गुड्डू मुस्लिम ने उन पर बम मार दिया। बम के धमाके से उनकी छाती का ऊपरी हिस्सा बुरी तरह जख्मी हो गया। ब्लास्ट के बाद अतीक के लोग वहां से भाग गए थे, भइया उस वक्त दर्द से तड़प रहे थे।"
"24 फरवरी से 1 मार्च यानी 5 दिन तक भइया जिंदगी और मौत से लड़ते रहे। मैं भी उन्हीं के साथ था। वे होश में आते तो बस उस दिन की घटना के बारे बोलते। फिर दर्द के मारे कराहने लगते थे। मैं चाहता था कि भइया पूरे परिवार के साथ होली मनाएं , लेकिन होली से 7 दिन पहले वह हम को हमेशा-हमेशा के लिए छोड़कर चले गए।" इतना कहते हुए ज्ञानेंद्र सिंह की आंखें भर आती हैं। उनके बगल में बैठे बाबा अमर बहादुर सिंह कंधे पर हाथ रखकर उन्हें संभालते हैं।
ये दर्द है उमेश पाल हत्याकांड में जान गंवाने वाले गनर राघवेंद्र सिंह के भाई ज्ञानेंद्र सिंह का। वो परिवार जो घर के बड़े बेटे की शादी की तैयारी में जुटा था। क्या पता था कि शादी से महज 2 महीने पहले ही उसी चौखट से राघवेंद्र की अर्थी उठानी पड़ेगी। दैनिक भास्कर की टीम सिपाही राघवेंद्र के घर पहुंची, उनके छोटे भाई ज्ञानेंद्र और घर के बुजुर्गों से बात की। सबकी सिर्फ एक ही मांग है अतीक और उसके साथियों को फांसी।
रायबरेली जिले की लालगंज तहसील में पड़ता है कोरिहरा गांव। राघवेंद्र यहीं के रहने वाले थे। साल 2014 में पिता राम सुमेर की मौत के बाद 2 बहनें प्रिया, अर्चना और भाई ज्ञानेंद्र की पढ़ाई से लेकर शादी तक की जिम्मेदारी उनके कंधों पर थी। राघवेंद्र को गुजरे हुए 35 दिन बीत चुके हैं। उनके घर पर पसरा सन्नाटा उनके जाने का जख्म खुद बयां कर रहा है।
घर में राघवेंद्र का कमरा दिखाते हुए उनके भाई ज्ञानेंद्र कहते हैं, "दिसंबर 2022 में भइया की सगाई धूमधाम से हुई थी। घर पर उनकी शादी की तैयारियां चल रही थीं, सभी खुश थे। उस वक्त भइया हरदोई में कॉन्स्टेबल थे। 6 फरवरी को उनका फोन आया। उन्होंने बताया कि उनका ट्रांसफर हरदोई से प्रयागराज कर दिया गया है। उन्हें उमेश पाल की सिक्योरिटी में लगाया गया है। इस खबर से सभी खुश थे, क्योंकि भइया घर के और पास आ रहे थे।"
"पहले शादी मार्च में होनी थी, लेकिन उमेश पाल अपहरण मामले की पेशी होने की वजह से उन्होंने ही डेट मई में शिफ्ट करवा दी थी। भइया कहते थे कि एक बार पेशी हो जाए फिर आराम से छुट्टी मिल जाएगी। वो टाइम इत्मिनान से घरवालों के साथ बिताएंगे।"
शूटआउट से 4 घंटे पहले घरवालों से बात की 
ज्ञानेंद्र कहते हैं, "24 फरवरी की दोपहर 1 बजकर 30 मिनट पर भइया का फोन आया। वह उस वक्त कोर्ट में थे। खुश थे...बोल रहे थे कि अपहरण मामले में आज आखिरी पेशी है। इसके बाद अतीक और उसके साथियों को सजा मिलनी है। फिर शादी के लिए छुट्टी डालकर घर आ जाउंगा।"
"उस वक्त तक मुझे नहीं पता था कि मैं अपने भाई से आखिरी बार फोन पर बात कर रहा हूं। शाम 7 बजे के करीब हमने टीवी पर न्यूज देखी कि उमेश पाल पर जानलेवा हमला हुआ है। घटना में उमेश और उनके साथ चल रहे दोनों गनर भी बुरी तरह से घायल हो गए हैं। इस खबर से पूरा घर परेशान हो गया। मां जोर-जोर से रोए जा रही थीं। मेरे पास रिश्तेदारों के फोन पर फोन आने लगे। ऐसा लग रहा था मानों कोई बड़ी मुसीबत आने वाली है।"
"घटना की रात एक वीडियो वायरल हो रहा था। जिसमें कुछ लोग गाड़ी से निकल रहे उमेश पाल पर गोलियां चला रहे थे। उस वीडियो में जो पुलिसवाला सबसे पहले उमेश को कवर करते दिख रहा था, वह राघवेंद्र भइया ही थे।"
3 गोली लगीं, लंगड़ाते हुए उमेश को बचाने दौड़ पड़े राघवेंद्र
6 दिन तक अस्पताल में इलाज के दौरान राघवेंद्र को बीच-बीच में होश आता। तब वह ज्ञानेंद्र से शूटआउट के दौरान का पूरा हाल बताते। ज्ञानेंद्र कहते हैं, "कार के पीछे का दरवाजा खोलकर जैसे ही उमेश घर की तरफ जाने लगे। अचानक उनकी कमर पर एक गोली लगी। वह तुरंत गली की तरफ भागे। शूटर उन पर गोलियां बरसा रहे थे। इस बीच उन्हें बचाने के लिए जब भइया सामने आ गए, तो उन्हें एक के बाद एक 3 गोलियां लग गईं।"
"भइया घायल होकर जमीन पर गिर गए। बावजूद इसके वह रुके नहीं। उन्होंने देखा कि उमेश गली की तरफ भाग रहे हैं, तो वह भी उन्हें बचाने के लिए उस तरफ दौड़ पड़े। वह घर के दरवाजे के पास पहुंच ही थे, तभी पीछे से गुड्डू मुस्लिम ने उन पर बम मार दिया।"
"बम धमाके के बाद वहां के लोग चिल्लाने लगे। इसी बीच, मौका देखकर सभी अपराधी भाग गए। भइया के पेट से खून निकल रहा था। उनकी गर्दन से लेकर छाती तक के हिस्से पर गहरा घाव हो गया था। जिस जगह ये घटना हुई धूमनगंज थाना वहां से सबसे नजदीक था। वहां तैनात भइया के दोस्तों ने उन्हें स्वरूप रानी अस्पताल में भर्ती करवाया।"
प्रयागराज की जगह लखनऊ में ट्रीटमेट होता तो भाई बच जाते 
रात 8 बजे राघवेंद्र के दोस्तों ने उनके परिवार तक सूचना पहुंचाई। अफरा-तफरी के बीच पूरा घर रात में ही प्रयागराज पहुंचा। हालांकि, ज्ञानेंद्र स्वरूप रानी अस्पताल प्रशासन के काम से संतुष्ट नहीं थे। वो आज भी यही मानते हैं कि अगर राघवेंद्र को प्रयागराज की जगह सीधे लखनऊ SGPGI में भर्ती करवाया जाता तो, शायद उनका भाई आज जिंदा होता।
ज्ञानेंद्र ने बताया, "हम देर रात स्वरूप रानी अस्पताल पहुंचे। वहां अस्पताल के CMO ने बताया कि भइया को ICU वार्ड में रखा गया है। लेकिन वह जगह बिलकुल ICU वार्ड जैसी नहीं लग रही थी। भइया एक स्ट्रेचर पर लेटे थे, उनके घाव पर मक्खियां भिनभिना रही थीं।"
राघवेंद्र 24 से 26 फरवरी तक प्रयागराज में एडमिट रहे। इस बीच उनके घाव में स्वेलिंग लगातार बढ़ रही थी। 26 तारीख की सुबह तक तबीयत में कोई सुधार नहीं हुआ, तो परिवार ने पुलिस विभाग की मदद लेकर राघवेंद्र को लखनऊ के SGPGI में भर्ती करवाया।
28 फरवरी को उनकी हालत में कुछ सुधार दिखा। राघवेंद्र इस दौरान पूरे होश में थे। परिवार की बातों का जवाब दे रहे थे। लगने लगा था कि भइया अब ठीक हो जाएंगे लेकिन रात तक उनके दाहिने फेफड़े में इंफेक्शन फैल गया। उनकी कंडीशन क्रिटिकल होने पर डॉक्टरों ने उनका ऑपरेशन किया। 1 मार्च की शाम करीब 5 बजकर 40 मिनट पर उनकी हार्ट अटैक से मौत हो गई।
राघवेंद्र की मौत के बाद बहन ने पढ़ाई छोड़ दी, मां की तबीयत खराब
बड़े बेटे की मौत के बाद राघवेंद्र का परिवार टूट गया है। बहन अर्चना ने मां को संभालने के लिए अपनी ग्रेजुएशन की पढ़ाई इस साल ड्रॉप कर दी है। भाई ज्ञानेंद्र अभी रायबरेली में प्राइवेट नौकरी कर रहे हैं।
ज्ञानेंद्र कहते हैं,"बहनों की पढ़ाई से लेकर मेरी नौकरी के लिए भइया हमेशा परेशान रहते थे। पापा के जाने के बाद घर का राशन-पानी और कामकाज के लिए वह ही पैसे भेजते थे। उनके जाने के बाद ये सब कुछ कैसे मैनेज होगा, ये सोचकर मन घबराने लगता है।"
राघवेंद्र के बाबा अमर बहादुर सिंह कहते हैं कि वह परिवार के बच्चों में सबसे बड़ा था, इसलिए सबका लाडला था। बचपन से ही गंभीर और बड़ों का हमेशा सम्मान करता था। हमें उसकी कमी हमेशा खलेगी।
'राघवेंद्र पथ' के नाम से जानी जाएगी कोरिहरा जाने वाली सड़क
2 मार्च के दिन राघवेंद्र का पार्थिव शरीर उनके गांव कोरिहरा लाया गया। पूरे गांव को छावनी की तरह तब्दील कर दिया गया। जब उन्हें अंतिम विदाई दी गई तो वहां मौजूद हजारों लोगों ने 'राघवेंद्र अमर रहे' के नारे लगाए।
सिपाही राघवेंद्र के अंतिम संस्कार के वक्त मौजूद योगी सरकार के कैबिनेट मंत्री दिनेश सिंह ने बताया, "रायबरेली के सपूत राघवेंद्र को खोने का दुख पूरे जिले को है। उनकी शहादत रायबरेली वासियों को हमेशा तकलीफ देती रहेगी। हमारे दिलों में राघवेंद्र की यादें हमेशा जिंदा रहें। इसके लिए रायबरेली-फतेहपुर हाईवे से उनके गांव जाने वाले रास्ते पर एक स्मृति द्वार बनाया जाएगा। इस रास्ते का नाम 'राघवेंद्र पथ' होगा।"
राघवेंद्र के परिवार ने सरकार से अपील की है कि जल्द से जल्द माफिया अतीक अहमद और इस घटना में शामिल सभी अपराधियों को फांसी की सजा सुनाई जाए।
गनर संदीप की 25 फरवरी को हुई थी मौत 
प्रयागराज शूटआउट के दिन उमेश पाल के साथ मौजूद गनर संदीप निषाद की मौत हो गई थी। आजमगढ़ में अहरौला थाना क्षेत्र के बिसईपुर गांव के रहने वाले संदीप पुलिस विभाग में कांस्टेबल थे। उनकी तैनाती पुलिस लाइन प्रयागराज में थी। संदीप एक साल से उमेश की सुरक्षा में लगे थे। गनर संदीप ने स्वरूप रानी अस्पताल में इलाज के दौरान दम तोड़ दिया था।
संदीप की शादी 2 साल पहले हुई थी। वह जनवरी में घर गए थे। पत्नी रीमा की तबीयत खराब थी, तो वह उन्हें अपने साथ प्रयागराज लेकर आ गए थे। उन्होंने घर से लौटते वक्त कहा था कि वह इस बार होली में गांव जरूर आएंगे। लेकिन उससे पहले यह घटना हो गई। उनके अलावा परिवार में 2 और भाई हैं।
आप उमेश पाल अपहरण मामले और अतीक अहमद से जुड़ी ये खबरें भी पढ़ें...
उमेश पाल हत्याकांड के शूटर बमबाज गुड्‌डू मुस्लिम का एक वीडियो सामने आया है। यह उमेश की हत्या के 9 दिन बाद यानी 5 मार्च का है। इसमें बमबाज गुड्‌डू अतीक अहमद के बहनोई एकलाख से गले मिलता नजर आ रहा है। CCTV की यह फुटेज STF को मेरठ में एकलाख के नौचंदी स्थित घर से मिली है। रविवार को पुलिस ने एकलाख को मेरठ से गिरफ्तार किया था।
सूत्रों के मुताबिक, यह फुटेज एसटीएफ के लिए बेहद अहम है। क्योंकि, यह पहला फुटेज है हो उमेश पाल की हत्या के बाद का है। उमेश पाल की हत्या के 38 दिन बाद भी अतीक के बेटे असद समेत अभी 5 शूटर्स फरार हैं। उधर, अतीक अहमद से पूछताछ के लिए प्रयागराज पुलिस साबरमती जेल पहुंची है। पढ़ें पूरी खबर...
अतीक के खिलाफ दर्ज 101 मुकदमों में उसे किसी भी केस में सजा नहीं हुई। 28 मार्च को पहली बार उसे उम्रकैद हुई, तो हर तरफ SI कृष्ण कुमार मिश्रा की वाहवाही होने लगी। साल 2007 में कृष्ण कुमार ने ही उमेश पाल अपहरण मामले की जांच की थी।
अतीक जब जेल में था, तो वह उसका बयान लेने सलाखों के पीछे तक पहुंच गए। पॉलिटिशियन से गैंगस्टर बने अतीक को पहली सजा दिलाने वाले पुलिस ऑफिसर कृष्ण कुमार को क्या-क्या झेलना पड़ा। कैसे अतीक को बचाने के लिए उसके करीबियों ने उन्हें लालच दी। ये सब कुछ खुद उन्होंने ने हमें बताया। पढ़ें पूरी खबर...
उमेश पाल हत्याकांड के आरोपी माफिया अतीक अहमद को मंगलवार को कोर्ट में पेश किया गया। गुजरात की साबरमती जेल से प्रयागराज की नैनी जेल के 1300 किलोमीटर के सफर को पूरा करने में 23 घंटे 45 मिनट लगे। ये सफर आसान नहीं था। खासकर उस ड्राइवर के लिए, जो अतीक की गाड़ी चला रहा था। मीडिया की गाड़ियां लगातार ओवरटेक कर रही थीं। कैमरे का फोकस सीधे ड्राइवर पर था। शिवपुरी में अचानक सामने आई गाय ने ड्राइवर का हलक सुखा दिया।
दैनिक भास्कर की टीम इस वक्त प्रयागराज में मौजूद है। अतीक की गाड़ी चलाकर गुजरात से प्रयागराज लेकर आए परशुराम किसी हीरो से कम नहीं। गाड़ी में उस वक्त क्या बात हो रही थी? आखिर उन्होंने मीडिया की गाड़ी चला रहे ड्राइवरों से क्यों कहा कि तुम लोग एक्सीडेंट करवाओगे? अतीक को क्यों कहना पड़ा कि गाड़ी धीरे चलाओ? पढ़ें पूरी खबर...